钦定古今图书集成/明伦汇编/闺媛典/第126卷 > 陈彦云妻毛氏〈张氏董氏附〉
## 钦定古今图书集成/明伦汇编/闺媛典/第126卷 > 陈彦云妻毛氏〈张氏董氏附〉

按《浦江县志》：“毛氏，陈彦云妻，县之政内人。彦云当洪
武间应税户人才科，没金陵，一子厚方在襁褓，毛矢
志坚守，抚厚长成。娶平安张氏女，生子现，甫弥月而
厚复亡。张年十七，姑妇相依，抚现成立。现娶通化董
氏女，未几又没。董始娠，五月后举男，遂以遗腹”名之。
家贫，董为人纺绩度日，宗党怜其苦，赈馈之，皆却不
受。遗腹十岁患疯痹，五载偃床褥。董焚香告天，谓：“陈
氏三世寡守，仅存此点血，傥天谴夙愆，愿降罚我身，
以赎此子。”遗腹固疾，忽霍然愈，步履如常。董麤晓翰
墨，口授之书。家日益窘，遗腹代人充粮，设计月取直
为膳养资。时二尹朱某怜其事，为娶黄老人之女配
之。夫妇奉董氏尽孝，生四子。